በኮሮና ቫይረስ የተያዙ ሰዎች ቁጥር 2ሺ156 ደረሰ
አዲስ አበባ፦ ባለፉት 24 ሰዓታት በኮሮና ቫይረስ ተጨማሪ 136 ሰዎች መያዛቸው ተገለጸ። አጠቃላይ በቫይረሱ የተያዙ ሰዎች ቁጥር 2ሺ156 መድረሱን የጤና ሚኒስቴር አስታወቀ።
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 4ሺ 775 ሰዎች መካከል 136 ሰዎች ቫይረሱ ተገኝቶባቸዋል። ቫይረሱ የተገኘባቸው 85 ወንድ እና 51 ሴት ሲሆኑ፤ አስራ ሁለቱ የውጭ አገር ዜጎች መሆናቸውን ገልጸዋል። 
ቫይረሱ የተገኘባቸው ሰዎች ከ1 – 97 ዓመት የዕድሜ ክልል ውስጥ የሚገኙ መሆኑን አመልክተዋል።
ቫይረሱ የተገኘባቸው 115 ከአዲስ አበባ፣ 7 ከትግራይ፣ 9 ኦሮሚያ፣ 2 ከሐረሪ፣ 2 ከሶማሌ፣ 1 ከደቡብ ክልል መሆኑንም ጠቁመዋል።
ባለፉት 24 ሰዓት ውስጥ 17 ሰዎች ከበሽታው ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 361 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 2ሺ156 መሆኑን ጠቁመው፣ ከእነዚህም ውስጥ 1ሺ766 ሰዎች በለይቶ ሕክምና ላይ መሆናቸውን ፤ 32 ሰዎች በጽኑ ሕክምና ክፍል እንደሚገኝ አስታውቀዋል። እስካሁን ለ147ሺ735 ሰዎች የላቦራቶሪ ምርመራ መሰራቱንም ገልጸዋል። 
በቫይረሱ የ27 ሰዎች ሕይወት ያለፈ ሲሆን፣ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።
አዲስ ዘመን ሰኔ 2/2012
 በጋዜጣው ሪፖርተር